钦定古今图书集成/明伦汇编/宫闱典/第041卷 > 世宗陈皇后
## 钦定古今图书集成/明伦汇编/宫闱典/第041卷 > 世宗陈皇后

按《明外史·后妃传》：“世宗孝洁皇后陈氏，元城人，父诸
生万言，见《外戚传》。嘉靖元年，昭圣皇太后为帝选婚，
得后立焉。帝性严厉，一日张、方二妃进茗，帝循视其
手，后恚，投杯起。帝大怒，后悸堕娠崩。丧礼从杀。素服
御西角门十日，即元冠元裳，御奉天门，谥曰悼灵，别
葬袄儿峪。葬之日，梓宫出王门，百官一日临。给事中”
王汝梅谏，不听。十五年，礼部尚书夏言议请改谥，时
帝意久释矣，乃改谥曰“孝洁。”隆庆初，礼臣议：“孝洁皇
后，大行皇帝元配也，宜合葬祔庙。若遵遗制，祔孝烈
则舍元配也；若同祔，则二后也。大行皇帝升祔时，宜
奉孝洁配，迁葬永陵，孝烈移主陵庙。”穆宗从其议。上
尊谥孝洁恭懿慈睿安庄相天翊圣肃皇后。